Skat slikker sårene efter skatteminister Karsten Lauritzens kontante oprydning i den store milliardsvindel med aktieudbytte. Men regningen for misæren kan vise sig at blive uventet dyr for Skat.

Da Skat i slutningen af august kunne fortælle danskerne om formodet svindel med aktieudbyttebetalinger for 6,2 milliarder kroner, oplyste Skat om 6000 verserende sager. Det tal er på under halvanden måned vokset til 20.000 sager ophobet på myndighedens skriveborde.

- Det overrasker mig, at antallet af anmodningssager nu er steget med 14.000 styk, og at der er kommet så mange nye til siden 24. august, siger Peter Rose Bjare, der er skatteekspert i revisions- og rådgivningshuset KPMG.

Renter findes næste ikke højere i dag

Anmodningerne tikker løbende ind hos Skat, og her starter en sagsbehandlingstid på maksimum seks måneder, nedfældet i kildeskatteloven. Her skal aktionærens anmodning om refundering af udbytteskat være behandlet og beløbet tilbagebetalt.

Overholdes tidsfristen ikke, skal staten betale en månedlig rente på 0,4 procent.

- Det er en meget høj rente i dagens marked. Den kan næsten ikke fås højere, konstaterer Peter Rose Bjare.

Ud fra en gennemsnitlig refusionsanmodning om udbytteskat sætter skatteeksperten fra KPMG konservativt hver sag til 100.000 kroner. Det giver et samlet krav mod staten på 2 milliarder kroner, og med en strafbetaling på 0,4 procent bliver det til 8 millioner (rettet fra 80, red.) kroner om måneden i renter, hvis behandlingsfristen overskrides.

- Det er ikke noget usandsynligt tal, vurderer Peter Rose Bjare, der godt kan forestille sig summen af refusionssager overgå de 2 milliarder kroner.

Skat: Vi er gået i gang

Praksis er ifølge Skat at behandle de ældste sager først, for netop at reducere risikoen for at skulle betale renter oven i det tilbagesøgte beløb.

- Der er allerede igangsat kontrol af et større antal anmodninger, der er udsøgt til nærmere kontrol, og der arbejdes parallelt hermed på at få etableret en ny proces, oplyser Skat.

Skat vil ikke svare direkte på, om førsteprioritet er at sikre sig mod udbetaling til flere potentielle svindlere, eller om det er at holde den lovpligtige reaktionsfrist. Men der er ifølge Skat en vej uden om det tikkende ur, hvis der er begrundet formodning om svindel.

- Kan Skat på grund af modtagerens forhold ikke foretage kontrol af, om betingelserne for tilbagebetaling af kildeskat er opfyldt, afbrydes udbetalingsfristen, indtil modtagerens forhold ikke længere hindrer kontrol.

Mange kan blive forældede

Skatteminister Karsten Lauritzen har annonceret 50 ekstra sæt hænder i SKAT til at styrke den svigtede kontrol med udbetalingerne. Det kommer samtidig med en omfattende reorganisering af det skandaleplagede Skat.

Her er skatteministerens hovedpine, da et halvt års behandlingsfrist hurtigt kan gå, hvis kontrollanterne i Skat skal langt mere ned i papirerne.

De skal blandt andet tjekke, om de pågældende aktionærers skatteforhold er korrekte og i mange tilfælde have fat i de udenlandske skattemyndigheder for at sikre sig, at aktionærerne faktisk hører hjemme i de oplyste lande og er de retmæssige ejere af aktierne - og dermed udbyttet. Det er i ifølge Peter Rose Bjare sig selv en ret vanskelig opgave.

Er det realistisk, at en ny skatteminister vil tillade tilbagebetalinger til potentielle svindlere?

- Det er nok svært at forestille sig med de løfter, der her er givet. Det tror jeg ikke på, lyder det fra skatteeksperten.

Med din ekspertise hvordan vil du vurdere en pukkel på 20.000 uafsluttede sager i forhold til at få dem færdigbehandlet?

- Det er en meget, meget stor og vanskelig udfordring for Skat. Hvis der vitterlig er tale om 20.000 sager, der skal behandles inden for det næste halve år, så taler vi måske om 200 sager, der skal behandles hver eneste dag, når man fratrækker weekender, juleferie, og den tid som er gået. Så det kan gå hen og blive en meget stor og vanskelig udfordring for Skat. Jeg er spændt på at høre, hvordan Skat vil tackle det her nu, siger KPMG-eksperten.